Előterjesztés Zalakaros Város Önkormányzata Képviselőtestülete 2020. szeptember 17-én tartandó ülésére
Tárgy: Az ebrendészeti hozzájárulásról szóló rendelet megalkotása
Előterjesztést készítette: Dr. Szentgyörgyvölgyi Eszter, jogi referens

Tisztelt Képviselőtestület!

Zalakaros Város Önkormányzat Képviselőtestülete 12/2020. (II.06.) számú határozata VII.4. pontjában olyan tartalmú döntést hozott, hogy szeptemberi soros ülésre készüljön előterjesztés az ebrendészeti hozzájárulás bevezetéséről.
Az állatok védelméről és kíméletéről szóló1998. évi XXVIII. törvény (a továbbiakban: Ávt.)  49. § (5) bekezdésében biztosított felhatalmazás alapján a települési, fővárosban a kerületi önkormányzat képviselő-testülete, illetve a fővárosi önkormányzat által közvetlenül igazgatott terület tekintetében a fővárosi önkormányzat közgyűlése, az ebrendészeti hozzájárulás mértékét, kiszabásának feltételeit, a kedvezmények, mentességek körét, illetve a megfizetésének szabályait rendeletben határozhatja meg.
 Kérjük a T. Képviselőtestületet, a rendeleti javaslat tárgyalására arra figyelemmel, hogy az Ávt. 42/C (3) bekezdés c) pontja alapján az ebrendészeti hozzájárulás nem haladhatja meg ebenként veszélyes eb vonatkozásában a 20.000 Ft., más eb esetében a 6.000 forintot.

A települési önkormányzat által közvetlenül igazgatott terület tekintetében az önkormányzat köteles a befolyt eb rendészeti hozzájárulás teljes összegét az ebek ivartalanításának támogatására, az állatmenhelyek és az eb rendészeti telepek fenntartására, állatvédelmi szervezetek támogatására, valamint az eb összeírás vagy egyéb, az ebtartással kapcsolatos állatjóléti és közegészségügyi intézkedések finanszírozására fordítani.
A határidőre meg nem fizetett eb rendészeti hozzájárulás adók módjára behajtandó köztartozás.
Javasoljuk a rendelet 2021. január 1-től való hatályba lépését

Tájékoztatásul, Zalakaroson a 2019. évi eboltás 270 kutya adatait tartalmazza.

Közreadjuk néhány településen alkalmazott fizetendő díjakat: 

Nagykanizsa: veszélyes eb vonatkozásában ebenként: 20.000 Ft
más eb esetében ebenként: 5.000 Ft.
Galambok: az éves eb rendészeti hozzájárulás mértéke valamennyi eb esetén 4.000. Ft
Rezi: veszélyes eb vonatkozásában: 20.000,- Ft, más eb esetében: egy eb tartása esetén: 3.000,- Ft, minden további eb után: 6.000,- Ft.

Tájékoztatásul a fenti települések kivetési, beszedési módszertana: 

Nagykanizsa: a polgármester minden év szeptember 30-ig határozattal dönt, amit az eb tulajdonos részére megküld. Amennyiben szeptember 30-át követően válik ismertté olyan eb tartó személye, akivel szemben az eb rendészeti hozzájárulás kiszabásának feltételei egyébként fennállnak, az eb rendészeti hozzájárulást vele szemben pótlólag határozattal meg kell állapítani.
Az eb rendészeti hozzájárulást az eb tulajdonos évente egy összegben, minden naptári év október 30. napjáig, a szeptember 30-át követő megállapítás esetén 30 napon belül köteles megfizetni.
Galambok: Az éves ebrendészeti hozzájárulás mértékéről az ebtulajdonos minden év február hónap végéig értesítést kap. Az eb rendészeti hozzájárulást az eb tulajdonos évente két egyenlő részletben, minden naptári év május 15 és október 15. napjáig köteles megfizetni.
Rezi: Az éves eb rendészeti hozzájárulás mértékéről az eb tulajdonos minden év március 1. napjáig értesítést kap. Az eb rendészeti hozzájárulást az eb tulajdonos évente két egyenlő részletben, minden naptári év március 15. és szeptember 15. napjáig köteles megfizetni..
Kivonat az Ávt. ebrendészeti hozzájárulásra vonatkozó rendelkezéseiből:

42/C. § (1) *Az ebtartás helye szerint illetékes települési, fővárosban a kerületi önkormányzat, illetve a fővárosi önkormányzat által közvetlenül igazgatott terület tekintetében a fővárosi önkormányzat az adott év első napjáig négy hónapos kort betöltött eb után az eb tulajdonosától évente ebrendészeti hozzájárulást szedhet be.
(2) Az adott évi ebrendészeti hozzájárulás tekintetében az eb tulajdonosának az év első napján az oltási könyvben tulajdonosként feltüntetett természetes vagy jogi személyt jogi személyiség nélküli szervezetet kell tekinteni.
(3)  Az éves ebrendészeti hozzájárulás mértékét a tartás helye szerint illetékes települési, fővárosban a kerületi önkormányzat, illetve a fővárosi önkormányzat által közvetlenül igazgatott terület tekintetében a fővárosi önkormányzat
a) az eb tartási céljának,
b) az eb tartásának állatjóléti és ebrendészeti jellemzőinek (tartási hely típusa, mérete, tartott ebek száma),
c) az ebtartó szociális helyzetének
     figyelembe vételével állapítja meg, de az nem haladhatja meg ebenként veszélyes eb vonatkozásában a húszezer, más eb esetében a hatezer forintot.
(4) Nem szedhető ebrendészeti hozzájárulás
a) *  a magyar ebfajtának minősülő törzskönyvezett,
b) *  a mentő-, jelző-, vakvezető, rokkantsegítő, terápiás vagy az Országos Magyar Vadászkamara által kiállított vadászkutya alkalmassági vizsgaigazolvánnyal rendelkező,
c) a Magyar Honvédségben, rendvédelmi szervben, nemzetbiztonsági szolgálatban vagy közfeladatot ellátó őrszolgálatban alkalmazott,
d) - a veszélyes eb kivételével - az ivartalanított,
e) az ismert tartóval nem rendelkező és állatmenhelyen, ebrendészeti telepen vagy állatvédelmi szervezet gondozásában tartott, valamint
f) állatmenhelyről, ebrendészeti telepről vagy állatvédelmi szervezettől örökbefogadott
     eb után.
(5) Az állatvédelmi szervezet gondozásában tartás tényét az állatvédelmi szervezet vezetője írásban igazolja.
(6) Az állatmenhelyről, ebrendészeti telepről vagy állatvédelmi szervezettől történő örökbefogadás tényét az örökbeadó intézmény vagy szervezet vezetője írásban igazolja.
(7) A települési, fővárosban a kerületi önkormányzat, illetve a fővárosi önkormányzat által közvetlenül igazgatott terület tekintetében a fővárosi önkormányzat köteles a befolyt ebrendészeti hozzájárulás teljes összegét az ebek ivartalanításának támogatására, az állatmenhelyek és az ebrendészeti telepek fenntartására, állatvédelmi szervezetek támogatására, valamint az ebösszeírás vagy egyéb, az ebtartással kapcsolatos állatjóléti és közegészségügyi intézkedések finanszírozására fordítani.
(8) A határidőre meg nem fizetett ebrendészeti hozzájárulás adók módjára behajtandó köztartozás.

A fentiek alapján az előterjesztés javasolja a képviselőtestület számára az eb rendészeti hozzájárulásról szóló…/2020. (IX.18.) önkormányzati rendelet megalkotását és 2021. január 1-jétől hatályba lépését. 

Rendeleti javaslat:

Zalakaros Város Önkormányzat Képviselő-testülete megalkotja eb rendészeti hozzájárulásról szóló…/2020. (IX.18.) önkormányzati rendeletét.

Zalakaros, 2020. szeptember 2.					Novák Ferenc                                                                     
      						         	            	polgármester

Zalakaros Város Önkormányzata …/2020 ( IX.18.) önkormányzati rendelete
az ebrendészeti hozzájárulásról
Zalakaros Város Önkormányzata az Alaptörvény 32. cikk (1) bekezdés a) pontjában meghatározott feladatkörében, továbbá az állatok védelméről és kíméletéről szóló 1998. évi XXVIII. törvény 49. § (5) bekezdésében kapott felhatalmazás alapján, a 42/C. § (3) bekezdésében meghatározott feladatkörben eljárva a következőket rendeli el:

1. Általános rendelkezések

1. § (1) E rendelet hatálya alá tartozik és ebrendészeti hozzájárulást köteles fizetni Zalakaros Város közigazgatási területén tartott, az adott év első napjáig négy hónapos kort betöltött ebek vonatkozásában az oltási könyvben az adott év első napján tulajdonosként feltüntetett természetes vagy jogi személy, jogi személyiség nélküli szervezet.

(2) Az eb tulajdonjogának megszerzését az ebtulajdonos a szerzéstől számított 15 napon belül köteles írásban bejelenteni az önkormányzatnál.

(3) Ebtulajdonosnak kell tekinteni azt is, aki az eb tulajdonjogát az önkormányzatnál nem jelenti be, de annak ténye az ebösszeírás során megállapítást nyer.

2. Az ebrendészeti hozzájárulás megállapítása 

[bookmark: _ftnref_6]2. § (1) Az éves ebrendészeti hozzájárulás mértékéről az ebtulajdonos által írásban bejelentett és igazolt tényekre, változásokra figyelemmel a polgármester az általános közigazgatási rendtartásról szóló 2016. évi CL. törvény rendelkezéseire figyelemmel minden év február hó végéig határozattal dönt, amit az ebtulajdonos részére megküld. 

(2) Az eb rendészeti hozzájárulást az eb tulajdonos évente két egyenlő részletben, minden naptári év március 15. és szeptember 15. napjáig köteles megfizetni Zalakaros Város Önkormányzata részére.

3. Az ebrendészeti hozzájárulás mértéke

3. § (1) Az éves ebrendészeti hozzájárulás mértéke:
a) veszélyes eb vonatkozásában ebenként: …. Ft
b) más eb esetében ebenként: …. Ft.

4. Mentességek és változások bejelentése, igazolása

4. § (1) Az eb az állatok védelméről és kíméletéről szóló 1998. évi XXVIII. törvény 42/C. § (4) bekezdésben meghatározott mentességét az alábbi iratokkal kell igazolni:
a) törzskönyv másolata,
b) mentő-, jelző-, vakvezető-, rokkantsegítő-, terápiás eb kiképzéséről szóló vagy az ilyen tartást rögzítő orvosi igazolás,
c) az Országos Magyar Vadászkamara által kiállított vadászkutya alkalmassági vizsgabizonyítvány,
d) az állatorvos igazolása az ivartalanításról,
e) állatmenhely, ebrendészeti telep vagy állatvédelmi szervezet igazolása az örökbefogadásról,
f) a Magyar Honvédség, a rendvédelmi szerv, a nemzetbiztonsági szolgálat vagy a közfeladatot ellátó őrszolgálat igazolása az eb alkalmazásáról.

(2) Az eb tulajdonjogában beállt változást az eladó (ajándékozó) és a vevő (megajándékozott) együttesen, az ivartalanítást, a tartási hely megváltozását és az elhullás tényét az ebtartó írásban köteles bejelenteni az önkormányzatnál a változást követő 15 napon belül. Az eb elhullását az eb oltási könyvébe az állatorvos által tett bejegyzéssel kell igazolni. 

(3) Amennyiben az eb tulajdonosa az ebet állatmenhelynél, állatvédelmi szervezetnél, vagy ebrendészeti telepen helyezi el köteles azt 15 napon belül az önkormányzatnál bejelenteni és az (1) bekezdés e) pontja szerinti igazolást bemutatni.

(4) Az ebtulajdonos halálát a közeli hozzátartozó köteles bejelenteni az önkormányzatnál, egyben nyilatkoznia kell arról, hogy ki az állat új tulajdonosa.

(5) Az ebtulajdonos -15 napon belüli - bejelentési kötelezettsége kiterjed a négy hónapos kort betöltött ebszaporulatra.

(6) Aki az e rendeletben foglalt bejelentési kötelezettségeit elmulasztja, a vele szemben lefolytatandó eljárásra az állatok védelméről és kíméletéről szóló 1998. évi XXVIII. törvény 43.§-a irányadó.
5. Záró rendelkezések

5. § E rendelet 2021. január 1-től lép hatályba.

                  Novák Ferenc                                                                     Torma László
                  polgármester                      				       aljegyző 
                                                                        			
Kihirdetve: 
                           							   Torma László
                                 							       aljegyző



INDOKOLÁS

ÁLTALÁNOS INDOKOLÁS


Az állatok védelméről és kíméletéről szóló1998. évi XXVIII. törvény (a továbbiakban: Ávt.)  49. § (5) bekezdésében biztosított felhatalmazás alapján a települési, fővárosban a kerületi önkormányzat képviselő-testülete, illetve a fővárosi önkormányzat által közvetlenül igazgatott terület tekintetében a fővárosi önkormányzat közgyűlése, az ebrendészeti hozzájárulás mértékét, kiszabásának feltételeit, a kedvezmények, mentességek körét, illetve a megfizetésének szabályait rendeletben határozhatja meg.

RÉSZLETES INDOKOLÁS


1. Általános rendelkezések

A rendelet hatálya alá tartozó ebrendészeti hozzájárulást megfizetni köteles tulajdonosokat rögzíti Zalakaros Város közigazgatási területén tartott, négy hónapos kort betöltött ebek vonatkozásában, taglalja bejelentési kötelezettséget, és rögzíti ebtulajdonos fogalmi meghatározását.


2. Az ebrendészeti hozzájárulás megállapítása 

Szabályozásra kerül, hogy polgármester az általános közigazgatási rendtartásról szóló 2016. évi CL. törvény rendelkezéseire figyelemmel minden év február hó végéig határozattal dönt, rögzítve a fizetési gyakoriságot.

3. Az ebrendészeti hozzájárulás mértéke

Az éves ebrendészeti hozzájárulás mértéke differenciáltan szabályozott e rendelkezésben 

4. Mentességek és változások bejelentése, igazolása

Az állatok védelméről és kíméletéről szóló 1998. évi XXVIII. törvény 42/C. § (4) bekezdésben meghatározott mentességének igazolását szabályozza.

5. Záró rendelkezés

A rendelet 2021. január 1-től történő hatályba lépésről rendelkezik.



Előzetes hatásvizsgálat

Zalakaros Város Önkormányzata Képviselőtestületének
…/2020. (…………..) önkormányzati rendelete
az ebrendészeti hozzájárulásról

A jogalkotásról szóló 2010. évi CXXX. törvény (továbbiakban: Jat.) 17. §-a alapján a jogszabály előkészítője előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselőtestületét tájékoztatni kell. 
A Tv. 17. § /2/ bekezdése alapján az előzetes hatásvizsgálat keretében az alábbi tényezők vizsgálata szükséges: 
· társadalmi hatása: az állatok védelméről és kíméletéről szóló 1998. évi XXVIII. törvényben az állattartással összefüggésben megfogalmazott elvek érvényesülése, a felelős állattartás megteremtése az önkormányzat és az állattartók részéről is anyagi áldozatvállalást kíván. 
· gazdasági, költségvetési hatása: Az ebrendészeti hozzájárulás az önkormányzatot illeti.
· környezeti, egészségi következménye: nincsen,
· adminisztratív terheket befolyásoló hatása: A rendeletben foglaltak végrehajtásának adminisztratív terhei az ebnyilvántartás folyamatos vezetéséből, az éves ebrendészeti hozzájárulás megállapításának, fizetési felszólításoknak a dologi és személyi költségéből tevődnek össze.
· a jogszabály megalkotásának szükségessége, elmaradásának várható következménye: A rendelet megalkotására irányuló  normakényszer nincs, a Képviselőtestület 12/2020. (II.06.) számú határozata VII.4. pontjában határozott arról hogy élni kíván a rendeletalkotás lehetőségével.
· a jogszabály alkalmazásához szükséges személyi, szervezeti, tárgyi és pénzügyi feltételek: a Hivatalban rendelkezésre állnak. 
[bookmark: _GoBack]        Zalakaros 2020. szeptember 3.
						         	                      Torma László					                                              	                                     aljegyző
